Maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdan mukainen muun kuin vähäisen muutoksen hyväksymistä koskevan hakemuksen julkaiseminen

(2021/C 231/07)

Tämä julkaiseminen antaa oikeuden vastustaa muutoshakemusta Euroopan parlamentin ja neuvoston asetuksen (EU) N:o 1151/2012 (1) 51 artiklassa tarkoitetulla tavalla kolmen kuukauden kuluessa tästä julkaisemisesta.

SUOJATUN ALKUPERÄNIMITYKSEN TAI SUOJATUN MAANTIETEELLISEN MERKINNÄN TUOTE-ERITELMÄN MUUN KUIN VÄHÄISEN MUUTOKSEN HYVÄKSYMISTÄ KOSKEVA HAKEMUS

Asetuksen (EU) N:o 1151/2012 53 artiklan 2 kohdan ensimmäisen alakohdan mukainen muutoksen hyväksymistä koskeva hakemus

”Aceto Balsamico di Modena”

EU-nro: PGI-IT-0430-AM01 – 23. marraskuuta 2018

SAN ( ) SMM (X)

1. Hakijaryhmä ja oikeutettu etu

Consorzio Tutela Aceto Balsamico di Modena Via Ganaceto 134, 41121 Modena, Italia P. +39.059208621 Sähköposti: segreteria@consorziobalsamico.it

Consorzio Tutela Aceto Balsamico di Modena on oikeutettu toimittamaan muutoshakemuksen 14 päivänä lokakuuta 2013 annetun maa- ja metsätalousministeriön asetuksen N:o 12511 13 §:n 1 momentin nojalla.

2. Jäsenvaltio tai kolmas maa

Italia

3. Eritelmän kohta, jota / kohdat, joita muutos koskee

☐ Tuotteen nimi

☒ Tuotteen kuvaus

☐ Maantieteellinen alue

☒ Alkuperätodisteet

☒ Tuotantomenetelmä

☐ Yhteys maantieteelliseen alkuperään

☒ Merkinnät

☒ Muu [pakkaus]

4. Muutosten tyyppi

☒ Rekisteröidyn SAN:n tai SMM:n tuote-eritelmän muutos, jota ei voida pitää vähäisenä asetuksen (EU) N:o 1151/2012 53 artiklan 2 kohdan kolmannen alakohdan mukaisesti.

☐ Rekisteröidyn SAN:n tai SMM:n, jonka yhtenäistä asiakirjaa (tai vastaavaa) ei ole julkaistu, tuote-eritelmän muutos, jota ei voida pitää vähäisenä asetuksen (EU) N:o 1151/2012 53 artiklan 2 kohdan kolmannen alakohdan mukaisesti.

5. Muutos/muutokset

5.1. Tuotteen kuvaus

— Yhteenvedon 4.2 kohta ja yhtenäisen asiakirjan 3.2 kohta

On lisätty seuraava ensimmäinen kohta:

”Aceto Balsamico di Modena” on seuraavien vaatimusten mukaisesti tuotettu etikka, jolla on jäljempänä esitetyt ominaisuudet.

Tämän sanamuodon muutoksen tarkoituksena on täsmentää tuotetyyppi, johon nimityksellä viitataan.

— Yhteenvedon 4.2 kohta ja yhtenäisen asiakirjan 3.2 kohta — Tuoksu: viipyvä, hienostunut ja hieman etikkainen, mahdollisesti häivähdys puun tuoksua; — Maku: hapanimelä, tasapainoinen;

on muutettu seuraavasti:

— Tuoksu: erottuva, pitkäkestoinen, intensiivinen ja hienovarainen, miellyttävän hapan, mahdollisesti puumaisia vivahteita;

— Maku: hapanimelä, tasapainoinen, miellyttävä ja erottuva.

Tämä muutos tehtiin, jotta yhteenvedossa esitetty tuotteen kuvaus vastaisi tuote-eritelmän kuvausta. Kyseessä on näin ollen sanamuodon muutos, johon ei liity ”Aceto Balsamico di Modenan” tuoksun tai maun ominaisuuksien muutoksia.

— Tuote-eritelmän 2 artiklan ensimmäisen kohdan viides luetelmakohta tiheys 20 °C:ssa vähintään 1,06 kypsytetyssä tuotteessa;

on täydennetty seuraavasti:

tiheys 20 °C:ssa vähintään 1,06 kypsytetyssä tuotteessa ja vähintään 1,15 ”vanhennetussa” tuotteessa

Suuri tiheys on kypsyttämisen lisäksi kuluttajien kannalta erittäin tärkeä laatua koskeva tekijä. Tämän muutoksen tavoitteena on edistää sellaisten tuotteiden tuotantoa, joita pidetään hyvin laadukkaina ja joita kuluttajat tahtovat ostaa kyseisessä tuoteluokassa. Koska kypsytysaika on vähintään kolme vuotta, nämä tuotteet eroavat hinnaltaan selvästi tuotteesta, jossa on määre ”affinato” ja jota kypsytetään puuastiassa alle kolme vuotta.

Tämä muutos koskee myös yhteenvedon 4.2 kohtaa, ja sitä sovelletaan yhtenäisen asiakirjan 3.2 kohtaan.

— Tuote-eritelmän 2 artiklan ensimmäisen kohdan kahdeksas luetelmakohta: happopitoisuus vähintään 6 prosenttia

on täydennetty seuraavasti:

happopitoisuus vähintään 6 prosenttia kypsytetyssä tuotteessa ja 5,5 prosenttia vanhennetussa tuotteessa

Kun otetaan huomioon nykyinen raja, tällä muutoksella pyritään ottamaan tuotantojärjestelmässä huomioon happamuuden mahdollinen kolmen vuoden kypsytysjakson aikana tapahtuva fysiologinen aleneminen.

Nyt kun tämä vähimmäishappopitoisuutta ja -tiheyttä koskeva muutos on otettu käyttöön, ”Aceto Balsamico di Modena” luokitellaan kahteen luokkaan:

— Aceto Balsamico di Modena: kypsytetty puuastiassa vähintään 60 päivän ja enintään 3 vuoden ajan, kokonaishappopitoisuus vähintään 6 prosenttia, tiheys 20 °C:ssa vähintään 1,06

— Aceto Balsamico di Modena ”invecchiato” [vanhennettu]: kypsytetty puuastiassa vähintään 3 vuotta, kokonaishappopitoisuus vähintään 5,5 prosenttia, tiheys 20 °C:ssa vähintään 1,15.

Tämä muutos koskee myös yhteenvedon 4.2 kohtaa, ja sitä sovelletaan yhtenäisen asiakirjan 3.2 kohtaan.

— Tuote-eritelmän 2 artiklaan on lisätty seuraava kolmas kohta: Jos havaitaan poikkeamia tässä artiklassa määritetyistä parametreista, voidaan soveltaa menettelyä, jossa kyseistä tuotetta voidaan korjata lisäämällä tietty määrä raaka-aineita (viinietikkaa sekä keitettyä tai tiivistettyä rypäleen puristemehua) enintään 3 painoprosenttia. Jos tämä korjausmenettely on tarpeen, se tehdään kypsytysvaiheen lopussa ja joka tapauksessa ennen tuotteen sertifiointia.

Tämän muutoksen tarkoituksena on säännellä menettelyä tuotteen korjaamiseksi, jos tuote-eritelmässä vahvistetuista analyyttisistä raja-arvoista poiketaan, ottamalla käyttöön enimmäisraja, jonka ylittyessä korjaavia toimenpiteitä ei voida tehdä.

Tämä muutos koskee myös yhteenvedon 4.2 kohtaa, ja sitä sovelletaan yhtenäisen asiakirjan 3.2 kohtaan.

5.2. Alkuperätodisteet

— Tuote-eritelmän 4 artiklan ensimmäinen kohta:

seuraava virke:

Tämä prosessi, jossa valvontaelin pitää rekisteriä niistä maapalstoista, joilla viinirypäleitä kasvatetaan, ja rypäleenviljelijöistä sekä rypäleen puristemehun tuottajista, jalostajista ja pullottajista, sekä se, että valvontaelimelle ilmoitetaan oikea-aikaisesti tuotetut määrät sekä pakatut ja etiketöidyt määrät, takaa tuotteiden jäljitettävyyden.

on muutettu seuraavaan muotoon:

Tämä prosessi, jossa valvontaelin pitää rekisteriä niistä maapalstoista, joilla 5 artiklassa lueteltuihin seitsemään rypälelajikkeeseen kuuluvia rypäleitä kasvatetaan, ja rypäleenviljelijöistä sekä rypäleen puristemehun ja viinietikan tuottajista, jalostajista ja pullottajista, sekä se, että valvontaelimelle ilmoitetaan oikea-aikaisesti tuotetut määrät sekä pakatut ja etiketöidyt määrät, takaa tuotteiden jäljitettävyyden.

Viittaus ”5 artiklassa lueteltuihin seitsemään lajikkeeseen” ei aiheuta merkittäviä muutoksia, sillä se on lisätty ainoastaan tekstin selkeyden varmistamiseksi. Tämän muutoksen tarkoituksena on myös täydentää nykyistä tekstiä sisällyttämällä viinietikan tuottajat tarkastettavien osapuolten ryhmiin. Viinietikan tuottajille tarkoitetun osion lisääminen tarkastettavien osapuolten luetteloon on välttämätöntä koko tuotantoketjun mahdollisimman suuren avoimuuden varmistamiseksi ilmoittamalla kaikki ”Aceto Balsamico di Modenan” valmistukseen käytettyjen raaka-aineiden toimittajat ja testaamalla nämä raaka-aineet isotooppianalyysien avulla sen varmistamiseksi, että tuote-eritelmässä vahvistettuja raja-arvoja noudatetaan.

Tämä muutos koskee myös yhteenvedon 4.4 kohdan ensimmäistä kohtaa.

5.3. Tuotantomenetelmä

— Tuote-eritelmän 5 artiklan ensimmäinen kohta: ”Aceto Balsamico di Modena” valmistetaan erityisillä perinteisillä menetelmillä rypäleen puristemehusta, joka on saatu seuraavista rypälelajikkeista: Lambrusco, Sangiovese, Trebbiano, Albana, Ancellotta, Fortana ja Montuni. Rypäleen puristemehu on osittain käynyttä ja/tai keitettyä ja/tai tiivistettyä ja siihen on lisätty vähintään 10 vuotta kypsytettyä etikkaa, joka antaa tuotteelle sen tyypilliset aistinvaraiset ominaisuudet. Siihen on lisätty vähintään 10 prosenttia yksinomaan viiniä etikoimalla tuotettua etikkaa.

on täydennetty seuraavasti:

”Aceto Balsamico di Modena” valmistetaan erityisillä perinteisillä menetelmillä rypäleen puristemehusta, joka on saatu seuraavista rypälelajikkeista: Lambrusco, Sangiovese, Trebbiano, Albana, Ancellotta, Fortana ja Montuni. Rypäleen puristemehu on osittain käynyttä ja/tai keitettyä ja/tai tiivistettyä ja siihen on lisätty vähintään 10 vuotta kypsytettyä etikkaa, joka antaa tuotteelle sen tyypilliset aistinvaraiset ominaisuudet. Siihen on lisätty vähintään 10 prosenttia yksinomaan viiniä etikoimalla seuraavien isotooppisuhteiden mukaisesti tuotettua etikkaa: — 13C:n ja 12C:n isotooppien suhde etikkahapossa (ilmaistuna hiili-13-isotoopin pitoisuutena [δ13C]): –29,3 ‰ – –24,3 ‰; — 18O:n ja 16O:n isotooppien suhde (ilmaistuna happi-18-isotoopin pitoisuutena [δ18O]) vedessä, kun etikkahapon happamuus on yli 9 prosenttia: vähintään –2 ‰; — 18O:n ja 16O:n isotooppien suhde (ilmaistuna happi-18-isotoopin pitoisuutena [δ 18O]) vedessä, kun viinietikan happamuus on 9–6 prosenttia: vähintään –5 ‰; — Deuteriumin ja vedyn suhde (D/H) metyylikohdassa: (CH3) etikkahappouutteessa: 98,8–106 miljoonasosaa (ppm).

”Aceto Balsamico di Modenan” pääainesosa on viinietikka. Jotta viinietikka voidaan määritellä ”Aceto Balsamico di Modenan” ainesosaksi ja jotta sitä voidaan käyttää tämän SMM-tuotteen raaka-aineena, sen on oltava asetuksessa (EU) N:o 1308/2013 vahvistetun EU:n määritelmän mukaista. Isotooppianalyysit ovat olennainen väline tuotteen laillisuuden todentamisessa tuotteiden sertifiointijärjestelmässä ja yritysten sisäisissä laaduntarkastuksissa sekä viinietikan mahdollisen väärentämisen valvonnassa. Tässä suhteessa EU:n markkinoilla on kasvava ongelma, joka koskee muista raaka-aineista kuin rypäleistä ja viinistä valmistetun ja siten EU:n lainsäädännön vastaisen viinietikan kauppaa. Tämän kasvavan riskin vuoksi on välttämätöntä ottaa käyttöön väärennösten torjumiseen käytettäviä tunnistusjärjestelmiä, jotka ovat tehokkaampia kuin tähän asti käytetyt järjestelmät. Isotooppianalyysi on menetelmä, jota käytetään tällä hetkellä viinietikan mahdollisen väärentämisen havaitsemiseksi. Se on myös menetelmä, jonka kansainvälinen viinijärjestö Organizzazione Internazionale della Vigna e del Vino (OIV) on virallisesti hyväksynyt viinietikan osalta. Jotta tällaisia analyysejä voitaisiin soveltaa ”Aceto Balsamico di Modenan” valmistukseen käytettäviin viinietikoihin, tuote-eritelmään on lisättävä yleiset isotooppeja koskevat parametrit. Sen vuoksi lisätään ruudukko, jossa ilmoitetaan selvästi ja yksiselitteisesti raja-arvot, joiden ylittyessä tuotteen katsotaan olevan väärennetty. Nämä suhdeluvut ja niiden rajat pohjautuvat tutkimuksiin, jotka on julkaistu virallisissa tieteellisissä julkaisuissa (Food Control 29 (2013) 107–111- F. Camin et al.; Australian Journal of Grape and Wine Research 19 (2013) 324–330 N. Dordevic et al.; Journal of Agriculture and Food Chemistry 62 (2014) 8197–8203 M. Perini et al.). Muutoksella mahdollistetaan näin ollen tarkastus- ja hälytysjärjestelmän käyttöönotto aina, kun on epäilys siitä, että ”Aceto Balsamico di Modenan” valmistukseen tarkoitettua viinietikkaa on saatettu väärentää.

Tämä muutos koskee myös yhteenvedon 4.5 kohtaa, ja sitä sovelletaan yhtenäisen asiakirjan 3.3 kohtaan.

— Tuote-eritelmän 5 artiklan toinen kohta Jotta ”Aceto Balsamico di Modena” saisi 2 artiklassa kuvatut ominaisuudet, keitetyn ja/tai tiivistetyn rypäleen puristemehulla on oltava seuraavat ominaisuudet: — happopitoisuus vähintään 8 g/kg — kuiva-ainepitoisuus vähintään 55 g/kg

on täydennetty seuraavasti:

Jotta ”Aceto Balsamico di Modena” saisi 2 artiklassa kuvatut ominaisuudet, keitetyn ja/tai tiivistetyn rypäleen puristemehulla on oltava seuraavat ominaisuudet: — happopitoisuus vähintään 8 g/kg — kuiva-ainepitoisuus vähintään 55 g/kg — isotooppisuhteen parametrit: — 13C:n ja 12C:n isotooppien suhde sokerien käymisen avulla tuotetussa alkoholissa (ilmaistuna hiili-13-isotoopin pitoisuutena [δ13C]): –29,3 ‰ – –24,3 ‰; — Deuteriumin ja vetyn suhde (D/H) metyylikohdassa: (CH3) sokerien käymisen avulla tuotetussa alkoholissa: 98,8–106 miljoonasosaa (ppm).

”Aceto Balsamico di Modenan” toisena tärkeänä ainesosana on keitetty tai tiivistetty rypäleen puristemehu. Jotta rypäleen puristemehu voidaan määritellä ”Aceto Balsamico di Modenan” ainesosaksi ja jotta sitä voidaan käyttää tämän SMM-tuotteen tuottamiseen käytettävänä raaka-aineena, sen on oltava asetuksessa (EU) N:o 1308/2013 vahvistetun EU:n määritelmän mukaista. Isotooppianalyysit ovat olennainen väline tuotteen laillisuuden todentamisessa tuotteiden sertifiointijärjestelmässä ja yritysten sisäisissä laaduntarkastuksissa sekä rypäleen puristemehun mahdollisen väärentämisen valvonnassa. Viime vuosina on ollut yhä suurempi riski siitä, että markkinoille saatetaan väärennettyä rypäleen puristemehua, jota on tuotettu sekä EU:n että kansallisen lainsäädännön vastaisesti. Tämän kasvavan riskin vuoksi on välttämätöntä ottaa käyttöön väärennösten torjumiseen käytettäviä tunnistusjärjestelmiä, jotka ovat tehokkaampia kuin tähän asti käytetyt järjestelmät. Isotooppianalyysi on menetelmä, jota käytetään myös rypäleen puristemehun aitouden tarkastamiseen, ja sen vuoksi tarvitaan ruudukko, jossa esitetään yleiset suhdeluvut ja raja-arvot ”Aceto Balsamico di Modenan” valmistukseen käytetyn rypälemehun testaamiseksi. Nämä suhdeluvut ja niiden rajat pohjautuvat tutkimuksiin, jotka on julkaistu virallisissa tieteellisissä julkaisuissa (Food Control 29 (2013) 107–111- F. Camin et al.; Australian Journal of Grape and Wine Research 19 (2013) 324–330 N. Dordevic et al.; Journal of Agriculture and Food Chemistry 62 (2014) 8197–8203 M. Perini et al.). Muutoksella mahdollistetaan näin ollen tarkastus- ja hälytysjärjestelmän käyttöönotto aina, kun on epäilys siitä, että ”Aceto Balsamico di Modenan” valmistukseen tarkoitettua rypäleen puristemehua on saatettu väärentää.

Tämä muutos koskee myös yhteenvedon 4.5 kohtaa, ja sitä sovelletaan yhtenäisen asiakirjan 3.3 kohtaan.

— Tuote-eritelmän 5 artiklan kolmas kohta:

Seuraava virke:

Tiivistämistä jatketaan, kunnes alkuperäisen rypälemehun tiheys 20 °C:ssa on vähintään 1,240.

on täydennetty seuraavasti:

Tiivistämistä ja/tai keittämistä jatketaan, kunnes alkuperäisen rypälemehun tiheys 20 °C:ssa on vähintään 1,240.

Tällä lisäyksellä on tarkoitus täsmentää, että rypäleen puristemehun vähimmäistiheyttä koskeva vaatimus koskee sekä keitettyä että tiivistettyä rypäleen puristemehua. Lisäyksellä ei näin ollen tehdä olennaisia muutoksia, vaan ainoastaan selvennetään tekstiä.

Muutos koskee myös yhteenvedon 4.5 kohtaa.

— Tuote-eritelmän 5 artiklan seitsemäs kohta:

Seuraava virke:

Sekä etikoituminen että kypsyttäminen tapahtuvat aina jostakin arvopuulajista, kuten tammesta ja erityisesti talvitammesta, kastanjasta, mulperipuusta tai katajasta valmistetuissa tynnyreissä vähintään 60 päivän ajan tarvittavien ainesosien sekoittamispäivästä.

ja yhteenvedon 4.5 kohta:

Sekä etikoituminen että kypsyttäminen tapahtuvat aina jostakin arvopuulajista, kuten tammesta, kastanjasta, talvitammesta, mulperipuusta tai katajasta valmistetuissa tynnyreissä vähintään 60 päivän ajan tarvittavien ainesosien sekoittamispäivästä.

on näin ollen muotoiltu uudelleen seuraavasti:

Sekä etikoituminen ja kypsyttäminen tapahtuvat aina jostakin arvopuulajista, kuten tammesta ja erityisesti talvitammesta, kastanjasta, mulperipuusta tai katajasta valmistetuissa tynnyreissä vähintään 60 päivän ajan siitä päivästä, jona tarvittavat ainesosat on koottu yhteen ja valmisteltu käsiteltäväksi ja jona tuote on sijoitettu edellä mainittuihin puusäiliöihin.

Tämän uudelleenmuotoilun tarkoituksena on korjata tuote-eritelmän ja yhteenvedon sanamuotojen epäyhtenäisyys niiden säiliö- ja puutyyppien osalta, joita voidaan käyttää kypsytysvaiheessa.

Lisäyksen ”tuote on sijoitettu edellä mainittuihin puusäiliöihin” tarkoituksena on kuvata tarkemmin kyseistä tuotantovaihetta.

Sama luetelmakohta on lisätty kokonaisuudessaan yhtenäisen asiakirjan 3.4 kohtaan, jotta se vastaisi samaa tuote-eritelmässä ja tietolomakkeessa esitettyä periaatetta.

5.4. Merkinnät

— Tuote-eritelmän 8 artiklan kolmas, neljäs ja viides kohta:

Seuraavat kaksi kohtaa:

Pakkauksissa on nimityksen ”Aceto Balsamico di Modena” rinnalla oltava selkeällä ja luettavalla kirjasimella merkintä ”Indicazione Geografica Protetta” [suojattu maantieteellinen merkintä] tai sen lyhenne italian ja/tai määräpaikkana olevan maan kielellä.

Ainoa sallittu määre on ”invecchiato” (vanhennettu) ilman muita mainintoja, jos tuotetta on kypsytetty vähintään 3 vuotta puutynnyreissä tai astioissa.

on muutettu seuraavaan muotoon:

Pakkauksissa on nimityksen ”Aceto Balsamico di Modena” rinnalla oltava selkeällä ja luettavalla kirjasimella merkintä ”Indicazione Geografica Protetta” [suojattu maantieteellinen merkintä] tai sen lyhenne italian ja/tai määräpaikkana olevan maan kielellä. Etikettiin on merkittävä SMM-nimitykseen liittyvä EU:n tunnus.

Nimityksen yhteydessä voi myös olla ilmaisu ”invecchiato” [vanhennettu], kun tuotetta on kypsytetty vähintään kolme vuotta tynnyreissä tai muissa puusäiliöissä. Ilmaisuun ”invecchiato” voidaan liittää maininta kolmen vuoden vähimmäiskypsytysajasta.

Virke ”Etikettiin on merkittävä SMM-nimitykseen liittyvä EU:n tunnus” on lisätty yhtenäisessä asiakirjassa olevien asetuksen (EU) N:o 1151/2012 12 artiklan 3 kohdan säännösten selventämiseksi.

Tuotteen merkinnöissä voidaan täsmentää kolmen vuoden vähimmäisaika, sellaisena kuin se on määritelty tuote-eritelmässä, jotta myös etikoihin perehtymätön kuluttaja voisi ymmärtää Aceto Balsamico di Modena -etikassa olevaan ilmaisuun ”invecchiato” liittyvät ominaisuudet.

Tämä muutos koskee myös yhteenvedon 4.8 kohtaa, ja sitä sovelletaan yhtenäisen asiakirjan 3.6 kohtaan.

5.5. Muu

Pakkaus

— Tuote-eritelmän 8 artiklan toinen kohta:

Seuraava virke:

”Aceto Balsamico di Modena” saatetaan suoraan kulutukseen lasi-, puu-, keramiikka- tai terrakotta-astioissa, joiden vetoisuus on 0,250, 0,500, 0,750, 1, 2, 3 tai 5 litraa, sekä muovista tai komposiiteista valmistetuissa enintään 25 millilitran annospakkauksissa, joissa on oltava samat päällysmerkinnät kuin pullojen etiketeissä.

ja yhteenvedon 4.5 kohta:

”Aceto Balsamico di Modena” saatetaan suoraan kulutukseen lasi-, puu-, keramiikka- tai terrakotta-astioissa, joiden vetoisuus on 0,250, 0,500, 0,750, 1, 2, 3 tai 5 litraa, sekä muovista tai komposiiteista valmistetuissa enintään 25 millilitran annospusseissa, joissa on oltava samat päällysmerkinnät kuin pullojen etiketeissä.

on yhdistetty ja muotoiltu uudelleen seuraavasti:

”Aceto Balsamico di Modena” saatetaan suoraan kulutukseen lasi-, puu-, keramiikka- tai terrakotta-astioissa, joiden vetoisuus on 0,100, 0,150, 0,200, 0,250, 0,500, 0,750, 1, 1,5, 2, 3 tai 5 litraa, sekä lasista, muovista tai komposiittimateriaaleista valmistetuissa enintään 25 millilitran annospakkauksissa, joissa on oltava samat päällysmerkinnät kuin pullojen etiketeissä.

Tämän uudelleenmuotoilun tarkoituksena on korjata tuote-eritelmän ja yhteenvedon välinen tekstiristiriita niiden annospakkausten osalta, joita kutsutaan yhteenvedossa ”annospusseiksi”.

Viime vuosina sekä Italian markkinoilla että ennen kaikkea muissa maissa erilaisten tuotteiden kysyntä on kasvanut varsinkin pullojen vetoisuuden osalta. Lisäksi joissakin Euroopan ulkopuolisissa maissa mittayksikköjen moninaisuus pakottaa tuottajia kieltäytymään tukku- ja vähittäismyyjien pyynnöistä juuri siksi, että tuottajat voivat valmistaa ainoastaan tuote-eritelmässä tällä hetkellä sallittujen pakkauksien kokoisia pakkauksia. Tällä muutoksella pyritään tekemään niistä nykyisten sääntöjen henkeä noudattaen riittävän joustavia niin, että ne vastaisivat markkinoiden tarpeita.

Muutos vaikuttaa yhtenäisen asiakirjan 3.5 kohtaan.

— Tuote-eritelmän 8 artiklan kolmas kohta:

On lisätty seuraava kohta:

Astiat, joiden vetoisuus on 0,100, 0,150 tai 0,200 litraa, eivät saa olla pallon muotoisia eikä niissä saa olla pallomaista runkoa, ja niiden kokonaiskorkeuden ja suurimman sivun pituuden suhteen tai, jos astia on lieriömäinen, halkaisijan on oltava yli 1,85.

Astioiden, joiden vetoisuus on alle 0,250 litraa, osalta on katsottu aiheelliseksi vahvistaa joitakin astioiden muotoa sääteleviä yleisiä periaatteita, joilla varmistetaan yhdenmukaisuuden vähimmäistaso pulloille, joissa tuotetta myydään.

Muutos vaikuttaa yhtenäisen asiakirjan 3.5 kohtaan.

YHTENÄINEN ASIAKIRJA

”ACETO BALSAMICO DI MODENA”

EU-nro: PGI-IT-0430-AM01 – 23. marraskuuta 2018

SAN ( ) SMM (X)

1. [SAN:n tai SMM:n] Nimi tai nimet

”Aceto Balsamico di Modena”

2. Jäsenvaltio tai kolmas maa

Italia

3. Maataloustuotteen tai elintarvikkeen kuvaus

3.1. Tuotelaji

Luokka 1.8: Muut liitteeseen I kuuluvat tuotteet (mausteet jne.)

3.2. Kuvaus 1 kohdassa nimetystä tuotteesta

”Aceto Balsamico di Modena” on seuraavien ehtojen mukaisesti tuotettu etikka, jolla on jäljempänä esitetyt ominaisuudet.

Analyyttiset ominaisuudet:

— tiheys 20°C:ssa vähintään 1,06 kypsytetyssä tuotteessa ja vähintään 1,15 ”vanhennetussa” tuotteessa

— todellinen alkoholipitoisuus enintään 1,5 tilavuusprosenttia;

— happopitoisuus vähintään 6 prosenttia kypsytetyssä tuotteessa ja 5,5 prosenttia vanhennetussa tuotteessa

— kokonaisrikkidioksidipitoisuus enintään 100 mg/l;

— tuhka: vähintään 2,5 promillea;

— kuiva-aineen nettopitoisuus vähintään 30 g/l;

— pelkistäviä sokereita vähintään 110 g/l.

Aistivaraiset ominaisuudet:

— kirkkaus: puhdas ja kirkas;

— väri: voimakkaan tummanruskea;

— tuoksu: erottuva, pitkäkestoinen, intensiivinen ja hienovarainen, miellyttävän hapan, mahdollisesti puumaisia vivahteita;

— maku: hapanimelä, tasapainoinen, miellyttävä ja erottuva.

Jos havaitaan poikkeamia tässä artiklassa määritetyistä parametreista, voidaan soveltaa menettelyä, jossa kyseistä tuotetta voidaan korjata lisäämällä tietty määrä raaka-aineita (viinietikkaa sekä keitettyä tai tiivistettyä rypäleen puristemehua) enintään 3 painoprosenttia. Jos tämä korjausmenettely on tarpeen, se tehdään kypsytysvaiheen lopussa ja joka tapauksessa ennen tuotteen sertifiointia.

3.3. Rehu (vain eläinperäiset tuotteet) ja raaka-aineet (vain jalostetut tuotteet)

”Aceto Balsamico di Modena” valmistetaan erityisillä perinteisillä menetelmillä rypäleen puristemehusta, joka on saatu seuraavista rypälelajikkeista: Lambrusco, Sangiovese, Trebbiano, Albana, Ancellotta, Fortana ja Montuni. Rypäleen puristemehu on osittain käynyttä ja/tai keitettyä ja/tai tiivistettyä ja siihen on lisätty vähintään 10 vuotta kypsytettyä etikkaa, joka antaa tuotteelle sen tyypilliset aistinvaraiset ominaisuudet. Siihen on lisätty vähintään 10 prosenttia yksinomaan viiniä etikoimalla seuraavien isotooppisuhteiden mukaisesti tuotettua etikkaa:

— 13C:n ja 12C:n isotooppien suhde etikkahapossa (ilmaistuna hiili-13-isotoopin pitoisuutena [δ13C]): –29,3 ‰ – –24,3 ‰;

— 18O:n ja 16O:n isotooppien suhde (ilmaistuna happi-18-isotoopin pitoisuutena [δ18O]) vedessä, kun etikkahapon happamuus on yli 9 prosenttia: vähintään –2 ‰;

— 18O:n ja 16O:n isotooppien suhde (ilmaistuna happi-18-isotoopin pitoisuutena [δ18O]) vedessä, kun viinietikan happamuus on 9–6 prosenttia: vähintään –5 ‰;

— Deuteriumin ja vetyn suhde (D/H) metyylikohdassa: (CH3) etikkahappouutteessa: 98,8–106 miljoonasosaa (ppm).

Jotta ”Aceto Balsamico di Modena” saisi 3,2 artiklassa kuvatut ominaisuudet, keitetyn ja/tai tiivistetyn rypäleen puristemehulla on oltava seuraavat ominaisuudet:

— happopitoisuus vähintään 8 g/kg

— kuiva-ainepitoisuus vähintään 55 g/kg

— isotooppisuhteen parametrit: — 13C:n ja 12C:n isotooppien suhde sokerien käymisen avulla tuotetussa alkoholissa (ilmaistuna hiili-13-isotoopin pitoisuutena [δ13C]): –29,3 ‰ – –24,3 ‰; — Deuteriumin ja vetyn suhde (D/H) metyylikohdassa: (CH3) sokerien käymisen avulla tuotetussa alkoholissa: 98,8–106 miljoonasosaa (ppm).

3.4. Erityiset tuotantovaiheet, joiden on tapahduttava yksilöidyllä maantieteellisellä alueella

Raaka-aineiden kokoamisen, jalostamisen ja kypsytyksen on tapahduttava 4 kohdassa määritellyllä alueella.

Sekä etikoituminen ja kypsyttäminen tapahtuvat aina jostakin arvopuulajista, kuten tammesta ja erityisesti talvitammesta, kastanjasta, mulperipuusta tai katajasta valmistetuissa tynnyreissä vähintään 60 päivän ajan siitä päivästä, jona tarvittavat ainesosat on koottu yhteen ja valmisteltu käsiteltäväksi ja jona tuote on sijoitettu edellä mainittuihin puusäiliöihin.

3.5. Tuotteen, johon rekisteröity nimi viittaa, viipalointia, raastamista ja pakkaamista koskevat erityiset säännöt

”Aceto Balsamico di Modena” saatetaan suoraan kulutukseen lasi-, puu-, keramiikka- tai terrakotta-astioissa, joiden vetoisuus on 0,100, 0,150, 0,200, 0,250, 0,500, 0,750, 1, 1,5, 2, 3 tai 5 litraa, sekä lasista, muovista tai komposiittimateriaaleista valmistetuissa enintään 25 millilitran annospakkauksissa, joissa on oltava samat päällysmerkinnät kuin pullojen etiketeissä.

Astiat, joiden vetoisuus on 0,100, 0,150 tai 0,200 litraa, eivät saa olla pallon muotoisia eikä niissä saa olla pallomaista runkoa, ja niiden kokonaiskorkeuden ja suurimman sivun pituuden suhteen tai, jos astia on lieriömäinen, halkaisijan on oltava yli 1,85.

3.6. Tuotteen, johon rekisteröity nimi viittaa, merkitsemistä koskevat erityiset säännöt

Pakkauksissa on nimityksen ”Aceto Balsamico di Modena” rinnalla oltava selkeällä ja luettavalla kirjasimella merkintä ”Indicazione Geografica Protetta” [suojattu maantieteellinen merkintä] tai sen lyhenne italian ja/tai määräpaikkana olevan maan kielellä. Etikettiin on merkittävä SMM-nimitykseen liittyvä EU:n tunnus. Nimitykseen ”Aceto Balsamico di Modena” ei saa lisätä mitään muita kuin tässä eritelmässä nimenomaisesti hyväksyttyjä määreitä, ei edes numeerisia määreitä. Tämä koskee muun muassa adjektiiveja ”extra”, ”fine”, ”scelto”, ”selezionato”, ”riserva”, ”superiore”, ”classico” tai vastaavia.

Nimityksen yhteydessä voi myös olla ilmaisu ”invecchiato” [vanhennettu], kun tuotetta on kypsytetty vähintään kolme vuotta tynnyreissä tai muissa puusäiliöissä. Ilmaisuun ”invecchiato” voidaan liittää maininta kolmen vuoden vähimmäiskypsytysajasta.

4. Maantieteellisen alueen tarkka rajaus

SMM-tuotetta ”Aceto Balsamico di Modena” saa valmistaa ainoastaan Modenan ja Reggio Emilian maakuntien alueella

5. Yhteys maantieteelliseen alueeseen

”Aceto Balsamico di Modenan” ja maantieteellisen alueen välinen yhteys perustuu tuotteen maineeseen. ”Aceto Balsamico di Modenan” maine sekä Italiassa että ulkomaisilla markkinoilla on tunnettu tosiseikka, josta todistavat tuotteen yleinen käyttö erilaisissa ruokaohjeissa ja toistuvat maininnat internetissä, lehdistössä ja muissa tiedotusvälineissä. Tämän maineen ansiosta kuluttaja tunnistaa välittömästi kyseisen tuotteen aitouden ja ainutlaatuisuuden.

”Aceto Balsamico di Modena” on jo pitkään ollut osa Modenan kulttuuria ja historiaa, ja tuotteen maine kaikkialla maailmassa on kiistaton. Se liittyy läheisesti taitoihin, perinteisiin ja osaamiseen, joiden avulla paikallinen väestö on kehittänyt alueelle ominaisen ainutlaatuisen tuotteen. ”Aceto Balsamico di Modena” on osa tuotantoalueensa sosiaalis-taloudellista rakennetta, ja siitä on tullut tulonlähde monille toimijoille. Se kuuluu myös erottamattomasti alueen ruokaperinteeseen, koska se on lukemattomien paikallisten ruokaohjeiden tärkeä ainesosa. Paikalliset tavat ja käytännöt elävät edelleen vuosien myötä vakiintuneisiin perinteisiin perustuvissa juhlissa ja tapahtumissa, joihin paikalliset tuottajat osallistuvat myös kilpailumielessä. ”Aceto Balsamico di Modena” on ainutlaatuinen erityistuote, joka on vuosien myötä saanut osakseen mainetta ja arvostusta kaikkialla maailmassa, ja kuluttajat yhdistävät sen näiden kahden Emilia-Romagnan maakunnan laadukkaaseen ruokakulttuuriin.

Eritelmän julkaisutiedot

(tämän asetuksen 6 artiklan 1 kohdan toinen alakohta)

Tuote-eritelmän koko teksti on saatavissa osoitteessa

http://www.politicheagricole.it/flex/cm/pages/ServeBLOB.php/L/IT/IDPagina/3335

tai

menemällä suoraan maa- ja metsätalousministeriön kotisivulle (www.politicheagricole.it), valitsemalla ensin ”Prodotti DOP IGP” (ylhäällä oikealla), sen jälkeen ”Prodotti DOP IGP STG” (näytön vasemmassa laidassa) ja lopuksi ”Disciplinari di Produzione all’esame dell’UE”.

(1) EUVL L 343, 14.12.2012, s. 1.